
I PRIEDAS

PREPARATO CHARAKTERISTIKŲ SANTRAUKA



1.	VAISTINIO PREPARATO PAVADINIMAS

Valcyte 450 mg plėvele dengtos tabletės


2.	KOKYBINĖ IR KIEKYBINĖ SUDĖTIS

Kiekvienoje plėvele dengtoje tabletėje yra 496,3 mg valgancikloviro hidrochlorido, atitinkančio 450 mg valgancikloviro (laisvosios bazės pavidalu).

Visos pagalbinės medžiagos išvardytos 6.1 skyriuje.


3.	FARMACINĖ FORMA

Plėvele dengtos tabletės.

Rožinės spalvos, išgaubtos, ovalios plėvele dengtos tabletės, kurių vienoje pusėje įspausta „VGC”, o kitoje – “450”.


4.	KLINIKINĖ INFORMACIJA

4.1	Terapinės indikacijos

Valcyte yra skirtas įgyto imunodeficito sindromu (AIDS), sergantiems suaugusiems pacientams citomegaloviruso (CMV) sukelto retinito pradiniam ir palaikomajam gydymui.

Valcyte yra skirtas CMV sukeltos infekcinės ligos profilaktikai suaugusiesiems ir vaikams (nuo gimimo iki 18 metų amžiaus), kurie neužsikrėtę CMV, tačiau turi persodintą CMV infekuoto donoro solidinį organą.

4.2	Dozavimas ir vartojimo metodas

Dozavimas

Dėmesio! Kad vaisto nebūtų perdozuota, būtina griežtai laikytis dozavimo rekomendacijų (žr. 4.4 ir 4.9 skyrius).

Išgertas valgancikloviras greitai ir gausiai metabolizuojamas į ganciklovirą. Geriamojo valgancikloviro 900 mg dukart per parą dozė gydomuoju poveikiu atitinka 5 mg/kg dukart per parą į veną leidžiamo gancikloviro.

Citomegaloviruso (CMV) sukelto retinito gydymas
Suaugusieji 

CMV sukelto retinito pradinis gydymas
Aktyviu CMV retinitu sergantiems pacientams rekomenduojamoji dozė yra 900 mg valgancikloviro (dvi Valcyte 450 mg tabletės) du kartus per parą 21 parą. Vaistą geriau vartoti valgant. Ilgas pradinis gydymas didina toksinio poveikio kaulų čiulpams pavojų (žr. 4.4 skyrių).

Palaikomasis CMV sukelto retinito gydymas
Po pradinio gydymo arba gydant neaktyvų CMV retinitą rekomenduojamoji dozė yra 900 mg valgancikloviro (dvi Valcyte 450 mg tabletės) vieną kartą per parą. Vaistą geriau vartoti valgant. Jeigu liga blogėja, galima kartoti pradinį gydymą, tačiau reikia atsižvelgti į tai, kad virusas gali pasidaryti atsparus vaistui.

Palaikomojo gydymo trukmė kiekvienu atveju turi būti nustatoma individualiai.

Vaikų populiacija

Pakankamais ir gerai kontroliuotais klinikiniais tyrimais su vaikais Valcyte saugumas ir veiksmingumas gydant CMV sukeltą retinitą neištirti.

CMV ligos profilaktika persodinus solidinį organą

Suaugusieji
Pacientams, kuriems persodintas inkstas, rekomenduojamoji dozė yra 900 mg (dvi Valcyte 450 mg tabletės) kartą per parą, pradedant pirmosiomis 10 parų po transplantacijos ir tęsiant iki šimtosios paros po transplantacijos. Profilaktika gali būti tęsiama iki 200 parų po transplantacijos (žr. 4.4, 4.8 ir 5.1 skyrius).

Pacientams, kuriems persodintas kitoks solidinis organas nei inkstas, rekomenduojamoji dozė yra 900 mg (dvi Valcyte 450 mg tabletės) kartą per parą, pradedant pirmosiomis 10 parų po transplantacijos ir baigiant šimtąja para po transplantacijos.

Vaistą geriau vartoti valgant.

Vaikų populiacija
Persodintą solidinį organą turintiems vaikams (nuo gimimo), kuriems yra grėsmė susirgti CMV sukelta liga, rekomenduojamoji vieną kartą per parą Valcyte dozė priklauso nuo kūno paviršiaus ploto (KPP) ir kreatinino klirenso (KK), gautų pagal Schwartz‘o formulę (KrKlS) ir apskaičiuojama pagal šią lygtį:

Dozė vaikui (mg) = 7 x KPP x KrKlS (žiūrėkite žemiau pateiktas Mosteller’io KPP bei Schwartz’o Kreatinino Klirenso formules).

Jeigu pagal Schwartz’o formulę apskaičiuotas kreatinino klirensas yra didesnis nei 150 ml/min/1,73 m2, tuomet lygtyje reikia naudoti maksimalią reikšmę 150 ml/min/1,73 m2.

Mosteller’io lygtis

KrKl apskaičiuojamas naudojant Schwartz’o lygtį:

kur k = 0,45* jaunesniems nei 2 metų pacientams, 0,55 - nuo 2 iki < 13 metų berniukams ir nuo 2 iki 16 metų mergaitėms bei 0,7 - nuo 13 iki 16 metų berniukams. Vyresniems nei 16 metų pacientams reikia dozuoti kaip suaugusiesiems.

Pateiktos koeficiento k reikšmės yra pagrįstos kreatinino kiekio serume matavimais Jaffe metodu, o naudojant fermentinius metodus jas gali reikėti koreguoti.

* tam tikriems pogrupiams k reikšmę taip pat gali reikėti sumažinti (pvz., mažos kūno masės vaikams).

Persodintą inkstą turintiems vaikams rekomenduojamąją vieną kartą per parą dozę mg (7 x KPP x KrKlS) reikia pradėti vartoti per 10 dienų po transplantacijos ir tęsti iki 200‑osios dienos po transplantacijos.

Vaikams ir paaugliams, turintiems persodintą solidinį organą ne inkstą, rekomenduojamąją vieną kartą per parą dozę mg (7 x KPP x KrKlS) reikia pradėti vartoti per 10 dienų po transplantacijos ir tęsti iki 100‑osios dienos po transplantacijos.

Visas apskaičiuotas dozes reikia suapvalinti į viršų iki artimiausios 25 mg dalies, kad atitiktų faktiškai tiekiamą dozę. Jeigu apskaičiuotoji dozė viršija 900 mg, tuomet reikia skirti didžiausią paros dozę 900 mg. Tinkamesnė farmacinė forma yra geriamasis tirpalas, nes tai suteikia galimybę paskirti pagal aukščiau pateiktą formulę apskaičiuotą dozę. Vis dėlto Valcyte plėvele dengtas tabletes paskirti galima, jeigu apskaičiuotos dozės nesiskiria daugiau kaip 10 % nuo turimų tablečių dozės, o pacientas geba tabletes nuryti. Pavyzdžiui, jeigu apskaičiuota dozė yra tarp 405 mg ir 495 mg, tuomet gali būti skiriama viena 450 mg stiprumo tabletė.

Profilaktikos taikymo laikotarpiu rekomenduojama reguliariai stebėti kreatinino koncentraciją serume, atkreipti dėmesį į ūgio ir kūno masės pokyčius bei atitinkamai pritaikyti dozę.

Specialios dozavimo instrukcijos

Vaikų populiacija
Dozavimas vaikams, turintiems persodintą solidinį organą, turi būti individualiai pagrįstas paciento inkstų veiklos bei kūno paviršiaus ploto rodmenimis.

Senyviems pacientams
Saugumas ir veiksmingumas šiai pacientų populiacijai neištirti. Su vyresniais kaip 65 metų suaugusiaisiais klinikinių tyrimų neatlikta. Kadangi inkstų klirensas mažėja su amžiumi, senyvo amžiaus pacientams skiriant Valcyte reikia ypatingą dėmesį atkreipti į jų inkstų būklę (žr. lentelę žemiau) (žr. 5.2 skyrių).

Pacientams, kurių inkstų funkcija sutrikusi
Reikia kruopščiai stebėti kreatinino koncentraciją serume arba apytikriai apskaičiuoti kreatinino klirensą. Atsižvelgiant į tyrimo rezultatus nustatoma vaisto dozė, kaip parodyta toliau lentelėje (žr. 4.4 ir 5.2 skyrius).

Žinant kreatinino koncentraciją serume galima apytikriai apskaičiuoti kreatinino klirensą (ml/min) pagal formulę:

	Vyrų =
	140 – amžius [metais])  (kūno svoris [kg])

	
	(72)  (0,011  serumo kreatininas [mikromol/l])



Moterų = 0,85  vyrų klirenso reikšmė

	CrCl (ml/min.)
	Pradinė valgancikloviro dozė
	Palaikomoji arba profilaktinė valgancikloviro dozė

	 60
	900 mg (2 tabletės) dukart per parą
	900 mg (2 tabletės) kartą per parą

	40–59
	450 mg (1 tabletė) dukart per parą
	450 mg (1 tabletė) kartą per parą

	25–39
	450 mg (1 tabletė) kartą per parą
	450 mg (1 tabletė) kas antrą parą

	10–24
< 10
	450 mg (1 tabletė) kas antrą parą
Vaisto skirti nerekomenduojama
	450 mg (1 tabletė) dukart per savaitę
Vaisto skirti nerekomenduojama



Pacientams, kuriems atliekamos hemodializės
Pacientams, kuriems atliekamos hemodializės (CrCl < 10 ml/min.), vaisto dozės nustatyti negalima. Taigi jie Valcyte plėvele dengtomis tabletėmis neturi būti gydomi (žr. 4.4 ir 5.2 skyrius).

Pacientams, kurių kepenų funkcija sutrikusi
Ligonių, kurių kepenų veikla sutrikusi, gydymo Valcyte tabletėmis saugumas ir veiksmingumas neištirtas (žr. 5.2 skyrių).
Pacientams, kuriems yra sunki leukopenija, neutropenija, anemija, trombocitopenija ir pancitopenija Prieš pradedant gydyti reikia atsižvelgti į 4.4 skyriuje pateiktus nurodymus.

Jeigu gydant Valcyte tabletėmis labai kinta kraujo ląstelių skaičius, reikia spręsti, ar gydyti kraujo ląstelių augimo faktoriais, ir (arba) nutraukti gydymą šiuo vaistu (žr. 4.4 skyrių).

Vartojimo metodas

Valcyte tabletės vartojamos per burną, geriausia valgio metu (žr. 5.2 skyrių).

Valcyte plėvele dengtų tablečių negebantiems nuryti vaikams galima paskirti Valcyte miltelių geriamajam tirpalui.

Atsargumo priemonės prieš ruošiant ar vartojant šį vaistinį preparatą
Tablečių nelaužyti ir netrinti. Kadangi Valcyte laikomas potencialiu teratogenu ir kancerogenu žmogui, tabletei susitrynus reikia imtis atsargumo priemonių (žr. 4.4 skyrių). Stenkitės, kad lūžusios arba susitrynusios tabletės dalelių nepatektų ant odos ir gleivinės. Jei tai atsitiktų, paliestą vietą kruopščiai nuplaukite vandeniu ir muilu, akis gerai išplaukite steriliu vandeniu, o jei jo neturite – paprastu švariu vandeniu.

4.3	Kontraindikacijos

Pacientams, kurių jautrumas valganciklovirui, ganciklovirui ar bet kuriai 6.1 skyriuje nurodytai pagalbinei medžiagai yra padidėjęs, Valcyte vartoti negalima.

Valcyte vartoti žindyvėms draudžiama (žr. 4.6 skyrių).

4.4	Specialūs įspėjimai ir atsargumo priemonės

Kryžminis padidėjęs jautrumas
Kadangi cheminė gancikloviro struktūra yra panaši į acikloviro ir pencikloviro, gali būti kryžminė padidėjusio jautrumo reakcija į šiuos vaistus. Taigi pacientams, kurių padidėjęs jautrumas aciklovirui ar penciklovirui (arba jų provaistams, atitinkamai, valganciklovirui ar famciklovirui) yra žinomas, Valcyte skirti reikia atsargiai.

Mutageninis, teratogeninis ir kancerogeninis poveikiai, vaisingumas ir kontracepcija
Prieš pradedant gydyti valgancikloviru pacientą reikia įspėti apie galimą pavojų vaisiui. Eksperimentuojant su gyvūnais pasireiškė mutageninis, teratogeninis ir kancerogeninis gancikloviro poveikis; jis taip pat slopino vaisingumą. Taigi Valcyte reikia laikyti potencialiu žmogaus teratogenu ir kancerogenu, galinčiu sukelti apsigimimus ir vėžį (žr. 5.3 skyrių). Be to, remiantis klinikiniais ir ikiklinikiniais tyrimais manoma, kad Valcyte gali laikinai arba negrįžtamai nuslopinti spermatogenezę. Vaisingoms moterims reikia patarti imtis veiksmingų kontracepcijos priemonių visą gydymo laiką ir dar bent 30 parų po gydymo, o vyrams – naudotis mechaninėmis kontracepcijos priemonėmis visą gydymo laiką ir bent 90 parų po gydymo, jei nėra įsitikinę, kad partnerė negali pastoti (žr. 4.6, 4.8 ir 5.3 skyrius).

Valgancikloviro kancerogeninis ir toksinis poveikis vaisingumui gali pasireikšti po ilgo laiko.

Kaulų čiulpų slopinimas
Pacientams, gydomiems Valcyte (ir gancikloviru), gali pasireikšti didelio laipsnio leukopenija, neutropenija, anemija, trombocitopenija, pancitopenija, kaulų čiulpų nepakankamumas ir aplazinė anemija. Jei absoliutus neutrofilų skaičius mažesnis kaip 500/mkl, trombocitų skaičius mažesnis kaip 25 000/mkl arba hemoglobino kiekis mažesnis kaip 8 g/dl, šio preparato vartoti negalima (žr. 4.2 ir 4.8 skyrius).

Kai profilaktika tęsiama ilgiau nei 100 dienų, reikia pagalvoti apie galimą leukopenijos ir neutropenijos riziką (žr. 4.2, 4.8 ir 5.1 skyrius).

Atsargiai reikia gydyti pacientus, kurių kraujo ląstelių skaičius yra sumažėjęs arba anksčiau buvo sumažėjęs nuo vaistų, taip pat pacientus, kuriems taikoma radioterapija.

Gydymo metu rekomenduojama reguliariai tirti visų kraujo ląstelių ir trombocitų skaičių. Pacientų, kurių inkstų veikla sutrikusi, bei vaikų kraują reikia tirti dažniau (bent jau kiekvieno apsilankymo transplantologijos klinikoje metu). Jeigu pasireiškia didelio laipsnio leukopenija, neutropenija, anemija ir (arba) trombocitopenija, rekomenduojama gydyti kraujo ląstelių augimo faktoriais ir (arba) nutraukti gydymą Valcyte tabletėmis (žr. 4.2 skyrių).

Biologinio prieinamumo skirtumas lyginant su geriamuoju gancikloviru
Po vienkartinės 900 mg valgancikloviro dozės gancikloviro biologinis pasisavinimas yra apie 60 %, palyginti su maždaug 6 % biologiniu pasisavinimu išgėrus 1000 mg gancikloviro (kapsulėmis). Padidėjęs gancikloviro poveikis gali sukelti gyvybei pavojingų nepageidaujamų reakcijų. Taigi pradedant gydyti ir pereinant nuo indukcinio gydymo prie palaikomojo reikia tiksliai laikytis dozavimo rekomendacijų. Taip reikia elgtis ir geriamą ganciklovirą keičiant valgancikloviru, nes gancikloviro kapsulių negalima pakeisti tokiu pačiu Valcyte tablečių skaičiumi. Pacientą reikia įspėti, kad vietoje gancikloviro kapsulių pradėdamas vartoti Valcyte tabletes gali perdozuoti vaisto, jei vartos daugiau Valcyte tablečių, negu paskirta (žr. 4.2 ir 4.9 skyrius).

Inkstų veiklos sutrikimas
Pacientams, kurių inkstų veikla sutrikusi, dozę reikia nustatyti atsižvelgiant į kreatinino klirensą (žr. 4.2 ir 5.2 skyrius).

Valcyte plėvele dengtomis tabletėmis negalima gydyti pacientų, kuriems atliekamos hemodializės (žr. 4.2 ir 5.2 skyrius).

Vartojimas kartu su kitais vaistiniais preparatais
Pacientams, gydomiems imipenemu-cilastatinu ir gancikloviru, pasitaiko traukulių. Valcyte negalima vartoti kartu su imipenemu-cilastatinu, jei gydymas nėra svarbesnis už galimą pavojų (žr. 4.5 skyrių).

Vienu metu gydant Valcyte tabletėmis ir didanozinu, kaulų čiulpus slopinančiais vaistais (pvz., zidovudinu) arba inkstų funkciją veikiančiais vaistais, ,pacientą reikia dažnai stebėti, ar neatsiras papildomo toksinio poveikio požymių (žr. 4.5 skyrių).

Atliekant pacientų, kuriems persodinami organai, CMV infekcijos profilaktinio gydymo valgancikloviru (aprašyto 5.1 skyriuje) kontroliuojamuosius klinikinius tyrimus, netirti pacientai, kuriems buvo persodinami plaučiai ir žarnos. Taigi šių pacientų gydymo patirtis ribota.

4.5	Sąveika su kitais vaistiniais preparatais ir kitokia sąveika

Vaistų sąveika su valgancikloviru
In vivo vaistų sąveika su Valcyte netirta. Kadangi valgancikloviras gausiai ir greitai metabolizuojamas į ganciklovirą, reikia manyti, kad vaistų sąveika su valgancikloviru yra tokia pati, kaip su gancikloviru.

Vaistų sąveika su gancikloviru
Farmakokinetinės sąveikos
Probenecidas
Geriamąjį ganciklovirą vartojant kartu su probenecidu statistiškai reikšmingai (20 %) mažėja gancikloviro klirensas, todėl statistiškai reikšmingai (40 %) didėja jo poveikis organizmui. Šie pokyčiai priklauso nuo vaistų konkurencinės sąveikos vykstant jų sekrecijai inkstų kanalėliuose. Taigi pacientus, gydomus probenecidu ir valgancikloviru, reikia dažnai tirti, ar nepasireiškia toksinis gancikloviro poveikis.

Didanozinas
Nustatyta, kad kartu su leidžiamuoju į veną gancikloviru vartoto didanozino koncentracija plazmoje visada buvo didesnė. Yra stebėta, kad leidžiant ganciklovirą į veną po 5 mg/kg ir 10 mg/kg dozėmis per parą, didanozino AUC padidėja nuo 38 % iki 67 %, o tai patvirtina šiuos vaistinius preparatus vartojant kartu vykstančią farmakokinetinę sąveiką. Gancikloviro koncentracija kliniškai reikšmingai nepakito. Pacientus reikia atidžiai stebėti, ar nepasireiškia didanozino toksinis poveikis, pvz., pankreatitas (žr. 4.4 skyrių).

Kiti antiretrovirusiniai vaistai
Citochromo P450 izofermentai gancikloviro farmakokinetikai jokios įtakos neturi. Taigi, farmakokinetinės sąveikos su proteazių inhibitoriais ir ne nukleozidų atvirkštinės transkriptazės inhibitoriais nesitikima.

Farmakodinaminės sąveikos
Imipenemas-cilastatinas
Pacientams, vienu metu gydomiems imipenemu-cilastatinu ir gancikloviru, pasitaiko traukulių, todėl šių dviejų vaistinių preparatų farmakodinaminės sąveikos atmesti negalima. Šių vaistų negalima vartoti kartu, jei gydymas nėra svarbesnis už galimą pavojų (žr. 4.4 skyrių).

Zidovudinas
Ir zidovudinas, ir gancikloviras gali sukelti neutropeniją ir anemiją. Šiuos vaistinius preparatus vartojant kartu gali pasireikšti farmakodinaminė sąveika. Kai kurie pacientai gydymo nesumažintomis šių abiejų vaistinių preparatų dozėmis gali netoleruoti (žr. 4.4 skyrių).

Kitos galimos vaistų sąveikos
Kai gancikloviras ar valgancikloviras vartojamas kartu su kitais vaistiniais preparatais, žinomai slopinančiais kaulų čiulpus arba bloginančiais inkstų veiklą, toksinis poveikis gali sustiprėti. Tokie vaistai yra nukleozidų (pvz., zidovudinas, didanozinas, stavudinas) ir nukleotidų analogai (pvz., tenofoviras, adefoviras), imunosupresantai (pvz., ciklosporinas, takrolimuzas, mikofenolato mofetilas), priešvėžiniai preparatai (pvz., doksorubicinas, vinblastinas, vinkristinas, hidroksikarbamidas) ir antiinfekciniai preparatai (trimetoprimo ir sulfonamidų deriniai, dapsonas, amfotericinas B, flucitozinas, pentamidinas). Taigi, kartu su minėtais vaistiniais preparatais skirti valgancikloviro galima tik tada, jeigu manoma, kad galima gydymo nauda bus didesnė už galimą pavojų (žr. 4.4 skyrių).

4.6	Vaisingumas, nėštumo ir žindymo laikotarpis

Kontracepcija vyrams ir moterims
Dėl galimo toksinio ir teratogeninio poveikio vaisingoms moterims būtina pasiūlyti, kad gydymo metu ir dar mažiausiai 30 dienų po gydymo pabaigos naudotųsi veiksminga kontracepcija. Pacientams vyrams būtina patarti, kad jis naudotų barjerines kontracepcijos priemones gydymo metu ir ne mažiau kaip 90 dienų po jo, nebent jis yra užtikrintas, kad jo partnerei tikimybės pastoti nėra (žr. 4.4 ir 5.3 skyrių).

Nėštumas
Valcyte saugumas nėštumo metu neištirtas. Veiklusis metabolitas gancikloviras lengvai prasiskverbia per žmogaus placentą. Atsižvelgiant į farmakologinį veikimo būdą ir tyrimuose su gyvūnais nustatytą gancikloviro toksinį poveikį reprodukcijai (žr. 5.3 skyrių), teoriškai vaistas gali būti teratogeniškas žmogui.

Valcyte negalima vartoti nėštumo metu, jei moters gydymo svarba nėra didesnė už galimą teratogeninį poveikį vaisiui.

Žindymas
Nežinoma, ar gancikloviras patenka į moters pieną, bet į tokią galimybę ir sunkų šalutinį poveikį žindomam kūdikiui reikia atsižvelgti. Tyrimų su gyvūnais duomenys rodo, kad gancikloviras patenka į laktuojančių žiurkių patelių pieną. Taigi, gydymo valgancikloviru metu kūdikio žindymą reikia nutraukti (žr. 4.3 ir 5.3 skyrius).

Vaisingumas
Nedideliu klinikiniu tyrimu, kuriame dalyvavusiems persodintą inkstą turintiems pacientams buvo taikyta iki 200 dienų trukmės CMV profilaktika Valcyte, buvo įrodytas valgancikloviro poveikis spermatogenezei, t. y., baigus gydymą buvo išmatuotas sumažėjęs spermos tankis ir spermatozoidų judrumas. Atrodo, kad šis poveikis yra grįžtamas, ir praėjus maždaug šešiems mėnesiams po gydymo Valcyte nutraukimo vidutinis spermos tankis ir spermatozoidų judrumas atsistatė iki tokio lygio, kuris buvo stebėtas negydytiems kontrolės grupės tiriamiesiems.

Tyrimų su gyvūnais metu gancikloviras sumažino pelių patelių ir patinėlių vaisingumą, o su kliniškai reikšmingomis dozėmis įrodyta, kad jis slopina pelių, žiurkių ir šunų spermatogenezę ir sukelia sėklidžių atrofiją.

Remiantis klinikiniais ir ikiklinikiniais tyrimais manoma, kad gancikloviras (ir valgancikloviras) gali žmogui laikinai ar nuolat nuslopinti spermatogenezę (žr. 4.4 ir 5.3 skyrius).

4.7	Poveikis gebėjimui vairuoti ir valdyti mechanizmus

Poveikis gebėjimui vairuoti ir valdyti mechanizmus netirtas.

Valcyte ir (arba) gancikloviras gali sukelti nepageidaujamas reakcijas, tokias kaip traukuliai, svaigulys ar sumišimas. Dėl to gali pakisti paciento gebėjimai, vairuoti ir valdyti veikiančius įrenginius.

4.8	Nepageidaujamas poveikis

a. Saugumo duomenų santrauka

Išgertas valgancikloviras greitai ir gausiai metabolizuojamas į ganciklovirą, taigi valgancikloviras yra gancikloviro pirmtakas. Nepageidaujamu poveikiu, kurį sukelia gancikloviras, gali pasižymėti ir valgancikloviras. Visos nepageidaujamos reakcijos į vaistą, nustatytos atliekant klinikinius valgancikloviro tyrimus, anksčiau buvo pastebėtos vartojant ganciklovirą. Taigi, nepageidaujamos reakcijos į vaistą, pastebėtos vartojant leidžiamą į veną ganciklovirą, geriamąjį ganciklovirą (ši farmacinė forma nebetiekiama) arba valganciklovirą, yra įtrauktos į žemiau pateiktą nepageidaujamų reakcijų lentelę.

Gancikloviru ar valgancikloviru gydytiems pacientams sunkiausios ir dažniausios nepageidaujamos reakcijos į vaistą buvo hematologinės reakcijos, tokios kaip neutropenija, anemija ir trombocitopenija (žr. 4.4 skyrių).

Lentelėje pateikti nepageidaujamų reakcijų dažniai yra nustatyti sukauptojoje ŽIV infekuotų pacientų populiacijoje (n = 1704), kuriems taikyta palaikomoji terapija gancikloviru arba valgancikloviru. Išimtis yra padaryta dėl agranulocitozės, granulocitopenijos ir anafilaksinės reakcijos, kurių dažniai yra gauti vaistui jau esant rinkoje. Nepageidaujamos reakcijos yra išvardytos pagal MedDRA organų sistemų klases. Dažnis yra apibrėžtas naudojant tokį sutarimą: labai dažni (≥ 1/10), dažni (nuo ≥ 1/100 iki < 1/10), nedažni (nuo ≥ 1/1000 iki < 1/100), reti (nuo ≥ 1/10000 iki < 1/1000) ir labai reti (< 1/10000).

Bendrasis gancikloviro / valgancikloviro saugumo pobūdis ŽIV užsikrėtusių ir persodintą organą turinčių pacientų populiacijose sutampa, išskyrus tai, kad tinklainės atšoka buvo pastebėta tik ŽIV infekuotiems ir CMV sukeltu retinitu sirgusiems pacientams. Vis dėlto yra keletas tam tikrų reakcijų dažnio skirtumų. Į veną leidžiamas gancikloviras yra susijęs su mažesne viduriavimo rizika, lyginant su geriamuoju valgancikloviru. ŽIV infekuotiems pacientams dažniau pasireiškė karščiavimas, candida infekcija, depresija, sunki neutropenija (ANS < 500 mkl) ir odos reakcijos. Inkstų ir kepenų veikla dažniau sutriko persodintą organą turintiems pacientams.

Nepageidaujamų reakcijų sąrašas lentelėje
	NRV
(MedDRA)
Organų sistemų klasė
	Dažnio kategorija

	

Infekcijos ir infestacijos

	Candida infekcijos, įskaitant burnos kandidozę
	Labai dažni

	Viršutinių kvėpavimo takų infekcija
	

	Sepsis
	Dažni

	Gripas
	

	Šlapimo takų infekcija
	

	Celiulitas
	

	Kraujo ir limfinės sistemos sutrikimai

	Neutropenija
	Labai dažni

	Anemija
	

	Trombocitopenija
	Dažni

	Leukopenija
	

	Pancitopenija
	

	Kaulų čiulpų nepakankamumas
	Nedažni

	Aplastinė anaemija
	Reti

	Agranuliocitozė*
	

	Granuliocitopenija*
	

	Imuninės sistemos sutrikimai

	Padidėjęs jautrumas
	Dažni

	Anafilaksinė reakcija*
	Reti

	Metabolizmo ir mitybos sutrikimai

	Sumažėjęs apetitas
	Labai dažni

	Kūno masės sumažėjimas
	Dažni

	Psichikos sutrikimai

	Depresija
	Dažni

	Sumišimo būklė
	

	Nerimas
	

	Sujaudinimas
	Nedažni

	Psichozinis sutrikimas
	

	Nenormalus mąstymas
	

	Haliucinacijos
	

	Nervų sistemos sutrikimai

	Galvos skausmas
	Labai dažni

	Nemiga
	Dažni

	Periferinė neuropatija
	

	Svaigulys
	

	Parestezija
	

	Hipoestezija
	

	Traukuliai
	

	Dizgeuzija (skonio jutimo sutrikimai)
	

	Tremoras
	Nedažni

	Akių sutrikimai

	Regėjimo sutrikimas
	Dažni

	Tinklainės atšoka**
	

	Plaukiojantys svetimkūniai stiklakūnyje
	

	Akies skausmas
	

	Konjunktyvitas
	

	Makulos edema
	

	Ausų ir labirintų sutrikimai

	Ausies skausmas
	Dažni

	Prikurtimas
	Nedažni

	Širdies sutrikimai

	Aritmijos
	Nedažni

	Kraujagyslių sutrikimai
	

	Hipotenzija
	Dažni

	Kvėpavimo sistemos, krūtinės ląstos ir tarpuplaučio sutrikimai

	Kosulys
	Labai dažni

	Dusulys
	

	Virškinimo trakto sutrikimai

	Viduriavimas
	Labai dažni

	Pykinimas
	

	Vėmimas
	

	Pilvo skausmas
	

	Nevirškinimas
	Dažni

	Pilvo pūtimas
	

	Viršutinio pilvo aukšto skausmas
	

	Vidurių užkietėjimas
	

	Burnos išopėjimas
	

	Rijimo sutrikimas
	

	Pilvo tempimas
	

	Pankreatitas
	

	Kepenų, tulžies pūslės ir latakų sutrikimai

	Padidėjusi šarminės fosfatazės koncentracija kraujyje
	Dažni

	Nenormali kepenų funkcija
	

	Padidėjusi aspartato aminotransferazės koncentracija
	

	Padidėjusi alanino aminotransferazės koncentracija
	

	Odos ir poodinio audinio sutrikimai

	Dermatitas
	Labai dažni

	Naktinis prakaitavimas
	Dažni

	Niežulys
	

	Išbėrimas
	

	Nuplikimas
	

	Odos sausmė
	Nedažni

	Dilgėlinė
	

	Skeleto, raumenų ir jungiamojo audinio sutrikimai

	Nugaros skausmas
	Dažni

	Raumenų skausmas
	

	Sąnarių skausmas
	

	Raumenų spazmai
	

	Inkstų ir šlapimo takų sutrikimai

	Inkstų funkcijos sutrikimas
	Dažni

	Sumažėjęs inkstų kreatinino klirensas
	

	Padidėjusi kreatinino koncentracija kraujyje
	

	Inkstų veiklos nepakankamumas
	Nedažni

	Hematurija
	

	Lytinės sistemos ir krūties sutrikimai

	Vyrų nevaisingumas
	Nedažni

	Bendrieji sutrikimai ir vartojimo vietos pažeidimai

	Karščiavimas
	Labai dažni

	Nuovargis
	

	Skausmas
	Dažni

	Šaltkrėtis
	

	Negalavimas
	

	Astenija
	

	Krūtinės skausmas
	Nedažni



* Šių nepageidaujamų reakcijų dažnis yra nustatytas vaistą vartojant jam jau esant rinkoje, o visos kitos dažnių kategorijos yra paremtos klinikinių tyrimų metu nustatytu dažniu.
** - tinklainės atšoka buvo pastebėta tik ŽIV užsikrėtusiems ir nuo CMV sukelto retinito gydytiems pacientams.

Atrinktų nepageidaujamų reakcijų aprašymas

Neutropenija
Pagal prieš pradedant gydymą nustatytą neutrofilų kiekį neutropenijos rizikos numatyti negalima. Įprastai neutropenija atsiranda pirmąją arba antrąją pradinio gydymo savaitę bei sulašinus sukauptąją ≤ 200 mg / kg kūno masės dozę. Nutraukus gydymą arba sumažus vaisto dozę ląstelių kiekis įprastai normalizuojasi per 2 - 5 dienas (žr. 4.4 skyrių).

Trombocitopenija
Mažai trombocitų (< 100000 / mkl) turintiems pacientams rizika susirgti trombocitopenija yra padidėjusi. Pacientams, kuriems yra jatrogeninė imunosupresija dėl gydymo imunosupresantais, trombocitopenijos rizika yra didesnė, negu AIDS sergantiems pacientams (žr. 4.4 skyrių). Sunki trombocitopenija gali būti susijusi su gyvybei potencialiai pavojingu kraujavimu.

Gydymo trukmės ar indikacijos poveikis nepageidauajmoms reakcijoms
Sunki neutropenija (ANS < 500/mkl) dažniau buvo pastebėta CMV sukeltu retinitu sirgusiems pacientams (14 %), kuriems buvo taikyta palaikomoji terapija valgancikloviru arba geriamuoju ar į veną vartotu gancikloviru, negu pacientams, kurie persodinus organą buvo gydyti valgancikloviru arba geriamuoju gancikloviru. Valgancikloviru arba geriamuoju gancikloviru iki 100‑osios dienos po transplantavimo operacijos gydytiems pacientams sunkios neutropenijos dažnis buvo, atitinkamai, 5 % ir 3 %, o valgancikloviru iki 200‑osios dienos po transplantavimo operacijos gydytiems pacientams sunkios neutropenijos dažnis buvo 10 %.

Pacientų su persodintu solidiniu organu, iki 100‑osios arba 200‑osios dienos po transplantacijos gydytų tiek valgancikloviru , tiek geriamuoju gancikloviro, serume kreatinino kiekio padidėjimas buvo didesnis, lyginant su CMV retinitu sirgusiais pacientais. Vis dėlto inkstų veiklos sutrikimas yra bendras persodintą solidinį organą turinčių pacientų bruožas.

Profilaktiką suaugusiems pacientams su persodintu inkstu, kuriems buvo didelė rizika, pratęsus iki 200 dienų, Valcyte bendrasis saugumo pobūdis nepakito. Leukopenija buvo pastebėta šiek tiek dažniau 200 dienų pogrupyje, o neutropenijos, anemijos ir trombocitopenijos dažniai abiejose grupėse buvo panašūs.

b. Vaikų populiacija

Valcyte yra tirtas su 179 vaikais (nuo 3 savaičių iki 16 metų amžiaus), turinčiais persodintą solidinį organą, kuriems buvo iškilęs pavojus susirgti CMV sukeliama liga, bei 133 naujagimiais (nuo 2 iki 31 dienos amžiaus), sergančiais simptomine įgimta CMV sukelta liga, kai gydymo gancikloviru trukmė buvo nuo 2 iki 200 dienų.

Klinikinių tyrimų su vaikais metu dažniausios nepageidaujamos reakcijos į gydymą buvo viduriavimas, pykinimas, neutropenija, leukopenija ir anemija.

Persodintą solidinį organą turinčių pacientų atveju, bendrasis saugumo pobūdis vaikams ir suaugusiesiems buvo panašus. Dviejų atliktų klinikinių tyrimų su persodintą solidinį organą turinčiais vaikais metu neutropenija pasireiškė šiek tiek dažniau, palyginus su suaugusiųjų klinikiniais tyrimais, tačiau ryšio tarp neutropenijos ir infekcinių nepageidaujamų reiškinių vaikų populiacijoje nebuvo. Didesnė citopenijų rizika naujagimiams ir kūdikiams reikalauja kruopščiai stebėti šių amžiaus grupių pacientų kraujo ląstelių skaičių (žr. 4.4 skyrių).

Persodintą inkstą turinčių vaikų gydymo valgancikloviru pratęsimas iki 200 dienų nebuvo susijęs su bendruoju nepageidaujamų reiškinių dažnio padidėjimu. Sunkios neutropenijos (ANS < 500/mkl) dažnis buvo didesnis persodintą inkstą turintiems vaikams, gydytiems iki 200‑osios dienos, palygintus su gydytais vaikais iki 100‑osios dienos ir palyginus su persodintą inkstą turinčiais suaugusiais pacientais, gydytais iki 100‑osios dienos arba 200‑osios dienos (žr. 4.4 skyrių).

Duomenų apie naujagimių ar kūdikių, sergančių simptomine įgimta CMV infekcija, gydymą Valcyte yra labai nedaug, tačiau atrodo, kad jo saugumas atitinka žinomą valgancikloviro ir gancikloviro saugumo pobūdį.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros specialistai turi pranešti apie bet kokias įtariamas nepageidaujamas reakcijas, užpildę interneto svetainėje http://www.vvkt.lt/ esančią formą, ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT 09120 Vilnius), faksu (nemokamu fakso numeriu (8 800) 20 131), elektroniniu paštu (adresu NepageidaujamaR@vvkt.lt), per interneto svetainę (adresu http://www.vvkt.lt).

4.9	Perdozavimas

Valgancikloviro ir į veną leidžiamo gancikloviro perdozavimas
Manoma, kad perdozavus valgancikloviro galėtų padidėti toksinis poveikis inkstams (žr. 4.2 ir 4.4 skyrius).

Pranešimų apie į veną leidžiamo gancikloviro perdozavimą, kai kuriais atvejais pasibaigusį mirtimi, gauta atliekant klinikinius tyrimus ir vaistui jau patekus į rinką. Kartais jokio šalutinio poveikio nepastebėta. Daugumai pacientų pasireiškė vienas ar daugiau iš toliau išvardytų šalutinių reiškinių:

· Toksinis poveikis kraujui: kaulų čiulpų slopinimas, įskaitant pancitopeniją, kaulų čiulpų nepakankamumas, leukopenija, neutropenija, granulocitopenija.
· Toksinis poveikis kepenims: hepatitas, kepenų veiklos sutrikimas.
· Toksinis poveikis inkstams: pacientų, sergančių inkstų liga, hematurijos padidėjimas, ūminė inkstų pažaida, kreatinino koncentracijos padidėjimas.
· Toksinis poveikis virškinimo traktui: pilvo skausmas, viduriavimas, vėmimas.
· Toksinis poveikis nervų sistemai: išplitęs tremoras, traukuliai.

Perdozuoto valgancikloviro koncentraciją kraujo plazmoje gali sumažinti hemodializė ir hidracija (žr. 5.2 skyrių).


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – sisteminio poveikio antivirusiniai vaistai, nukleozidai ir nukleotidai, išskyrus atvirkštinės transkriptazės inhibitorius, ATC kodas – J05A B14.

Veikimo mechanizmas

Valgancikloviras yra gancikloviro L-valilo esteris (vaisto pirmtakas). Išgertą valganciklovirą žarnų ir kepenų esterazės greitai ir gausiai metabolizuoja į ganciklovirą. Gancikloviras yra sintetinis 2’-deoksiguanozino analogas; in vitro ir in vivo jis slopina herpesvirusų replikaciją. Jam jautrūs šie žmonių virusai: žmogaus citomegalovirusas (HCMV), herpes simplex virusas 1 ir 2 (HSV-1 ir HSV-2), žmogaus herpesvirusai 6, 7 ir 8 (HHV-6, HHV-7, HHV-8), Epstein-Barr virusas (EBV), varicella-zoster virusas (VZV) ir hepatito B virusas (HBV). 

CMV infekuotose ląstelėse virusų proteinkinazė pUL97 iš pradžių ganciklovirą fosforilina į gancikloviro monofosfatą. Toliau jį fosforilina ląstelių kinazės; susidaro gancikloviro trifosfatas, kuris paskui ląstelėse lėtai metabolizuojamas. Nustatyta, kad vykstant gancikloviro trifosfato metabolizmui HSV ir HCMV infekuotose ląstelėse jo pusinės eliminacijos periodas yra atitinkamai 18 valandų ir nuo 6 iki 24 valandų po gancikloviro pasišalinimo iš tarpląstelinio tarpo. Kadangi fosforilinimas daugiausia priklauso nuo virusų kinazės, gancikloviras daugiausia fosforilinamas virusų infekuotose ląstelėse.

Gancikloviras veikia virusus slopindamas jų DNR sintezę. Tai vyksta tokiu būdu: a) konkurentiškai slopinamas viruso DNR polimerazės atliekamas deoksiguanozino trifosfato įjungimas į DNR, b) gancikloviro trifosfatas įsijungia į viruso DNR, dėl to nutrūksta viruso DNR ilgėjimas (elongacija) arba jis vyksta labai mažai. 

Antivirusinis veiksmingumas

In vitro gancikloviro antivirusinis veiksmingumas vertinant pagal IC50 CMV atžvilgiu svyruoja nuo 0,08 M (0,02 g/ml) iki 14 M (3,5 g/ml).

Klinikinis antivirusinis Valcyte veiksmingumas nustatytas gydant AIDS sergančius pacientus, kuriems neseniai buvo diagnozuotas CMV retinitas. CMV išsiskyrimas su šlapimu sumažėjo nuo 46 % (32 iš 69 pacientų) tyrimo pradžioje iki 7 % (4 iš 55 pacientų) po keturių savaičių gydymo.

Klinikinis veiksmingumas ir saugumas

Suaugusieji
CMV sukelto retinito gydymas
Pacientai, kuriems neseniai buvo nustatytas CMV retinitas, atsitiktiniu būdu suskirstyti į indukcinio gydymo grupes: gydomi Valcyte tabletėmis po 900 mg dukart per parą arba į veną leidžiamu gancikloviru po 5 mg/kg dukart per parą. Pacientų, kuriems CMV retinitas po keturių savaičių progresavo (nustatyta fotografiniu būdu), skaičius abiejose gydymo grupėse buvo panašus – 7 iš 70 intraveniniu gancikloviru ir 7 iš 71 valgancikloviru gydytų pacientų.

Po indukcinio gydymo visiems šiame tyrime dalyvavusiems pacientams buvo tęsiamas palaikomasis gydymas Valcyte tabletėmis po 900 mg kartą per parą. Laiko nuo randomizacijos iki CMV retinito progresavimo vidurkis (mediana) indukcinio ir palaikomojo gydymo Valcyte tabletėmis grupėje buvo 226 (160) paros, o indukcinio gydymo intraveniniu gancikloviru ir palaikomojo gydymo Valcyte tabletėmis grupėje – 219 (125) parų.

CMV infekcijos profilaktika po transplantacijos
Dvigubai koduotu būdu tirti pacientai, kuriems buvo atliekama širdies, kepenų arba inkstų transplantacija (pacientai, kuriems buvo atliekama plaučių arba virškinimo trakto transplantacija, netirti) ir kuriems buvo didelė CMV ligos rizika (D+/R-). Pacientams buvo skiriama arba Valcyte (po 900 mg kartą per parą), arba gancikloviro (po 1000 mg triskart per parą), pradedant pirmosiomis 10 parų po transplantacijos ir baigiant šimtąja para po transplantacijos. CMV ligos (CMV sindromo + invazinės audinių ligos) dažnumas per pirmuosius 6 mėnesius po transplantacijos buvo 12,1 % Valcyte vartojusių pacientų grupėje (n=239) ir 15,2 % ganciklovirą vartojusių pacientų grupėje (n=125). Dauguma pacientų susirgo baigus profilaktiką (po šimtosios paros); profilaktikos valgancikloviru grupėje tai įvyko vėliau negu profilaktikos gancikloviru grupėje. Ūminio atmetimo dažnumas per pirmuosius 6 mėnesius buvo 29,7 % valgancikloviro grupėje, palyginti su 36,0 % gancikloviro grupėje; transplantatą prarado tiek pat, t. y. po 0,8 %, abiejų grupių pacientų. 

Dvigubai koduotu, placebu kontroliuojamu būdu tirti 326 pacientai, kuriems persodintas inkstas ir kuriems grėsė didelė CMV ligos rizika (D+/R-), siekiant įvertinti pratęstos nuo 100 iki 200 dienų po transplantacijos CMV profilaktikos Valcyte preparatu veiksmingumą ir saugumą. Pacientai atsitiktiniu būdu buvo suskirstyti (1:1) į vartojančius Valcyte (po 900 mg kartą per parą) pradedant pirmosiomis 10 dienų po transplantacijos ir baigiant 200-tąja diena po organo persodinimo, arba baigiant 100-tąja diena po transplantacijos toliau tiems pacientams 100 dienų skiriant placebo.
Pacientų, kurie susirgo CMV liga per pirmuosius 12 mėnesių po organo persodinimo, skaičius nurodytas toliau lentelėje.



Numatytų gydyti pacientų , kurie po inksto persodinimo per 12 mėnesių A susirgo CMV liga1, procentas 
	
	Valgancicloviras

900 mg kartą per parą 100 dienų 
(N = 163)
	Valgancicloviras 

900 mg kartą per parą 200 dienų 
 (N = 155)
	Skirtumas tarp gydomųjų grupių

	Pacientai, kuriems patvirtinta arba įtariama CMV liga2
	71 (43,6%)
[35,8% ; 51,5%]
	36 (23,2%)
[16,8% ; 30,7%]
	20,3%
[9,9% ; 30,8%]

	Pacientai, kuriems patvirtinta CMV liga
	60 (36,8%)
[29,4% ; 44,7%]
	25 (16,1%)
[10,7% ; 22,9%]
	20,7%
[10,9% ; 30,4%]


1 CMV liga apibūdinama kaip CMV sindromas arba kaip CMV invazija į audinius. 2 Patvirtinta CMV – tai kliniškai patvirtintas CMV ligos atvejis.  Pacientams CMV liga buvo įtariama, jei 52 savaitę nebuvo atliktas vertinimas ir CMV liga nebuvo patvirtinta iki šio laiko. 
A Rezultatai, nustatyti tiriant iki 24 mėnesių atitiko rezultatus, gautus tiriant iki 12 mėnesių. Patvirtinta arba įtariama CMV liga sirgo 48,5% pacientų, gydytų 100 dienų, palyginti su 34,2% % pacientų, kurie gydyti 200 dienų; skirtumas tarp gydomųjų grupių buvo 14,3% [3,2 %; 25,3%].

Pacientams, po inksto persodinimo profilaktiškai vartojusiems Valcyte iki 200-tosios dienos po transplantacijos, buvo ryškiai mažesnė rizika susirgti CMV liga negu pacientams, CMV profilaktiką Valcyte preparatu baigė šimtąja para po transplantacijos.
Transplantato išlikimo kaip ir biopsija patvirtinto ūminio jo atmetimo dažnis abiejose grupėse buvo panašus. Transplantato išlikimo procentas 12-tą mėnesį po organo persodinimo buvo 98,2 % (160 iš 163) skiriant profilaktiką 100 dienų ir 98,1 % (152 iš 155) kai profilaktika tęsėsi 200 dienų. Gauta pranešimų, kad iki 24 mėnesių po organo persodinimo įvyko keturi papildomi transplantato netekimo atvejai – visi 100 dienų vaisto vartojusiųjų grupėje. Biopsija patvirtintų ūminių atmetimų dažnis 12-tą mėnesį po transplantacijos taikant profilaktiką 100 dienų buvo 17,2% (28 iš 163) ir 11,0% (17 iš 155) – 200 dienų. 200 dienų gydytųjų grupėje iki 24 mėnesio po transplantacijos įvyko vienas papildomas transplantato netekimo atvejis.

Virusų atsparumas

Ilgai vartojant valganciklovirą virusai gali pasidaryti atsparūs ganciklovirui įvykus virusų kinazės geno (UL97), lemiančio gancikloviro monofosforilinimą, mutacijų arba virusų polimerazės geno (UL54) mutacijų selekcijai. Klinikinėje praktikoje gautuose viruso izoliatuose dažniausiai pastebėtos su atsparumu ganciklovirui susijusios pakaitos yra septynios kanoninės UL97 pakaitos: M460V/I, H520Q, C592G, A594V, L595S ir C603W. Virusai, kuriuose yra UL97 geno mutacijų, būna atsparūs tik ganciklovirui, o virusai, kuriuose yra UL54 geno mutacijų, gali būti kryžmiškai atsparūs ir kitiems antivirusiniams vaistams, veikiantiems virusų polimerazę.

CMV retinito gydymas
CMV, išskirtų iš viename klinikiniame tyrime dalyvavusių CMV retinitu sergančių 148 pacientų daugiabranduolių leukocitų (PMNL), genotipo analizės duomenimis, po 3, 6, 12 ir 18 gydymo valgancikloviru mėnesių buvo atitinkamai 2,2 %, 6,5 %, 12,8 % ir 15,3 % UL97 mutacijų. 

CMV ligos profilaktika po transplantacijos
Aktyvaus palyginamojo preparato vartojimas
Genotipo analizės būdu tirtas daugiabranduoliuose leukocituose esančių CMV atsparumas. Vienais atvejais bandiniai rinkti šimtąją parą (profilaktikos tiriamuoju vaistu pabaigoje), kitais – įtarus CMV ligą iki 6 mėnesių po transplantacijos. Iš 245 pacientų, pagal randomizaciją vartojusių valganciklovirą, šimtąją parą tyrimui buvo surinkti 198 bandiniai; atsparumo ganciklovirui mutacijų nenustatyta. Tai nesiskiria nuo atsparumo ganciklovirui mutacijų dažnumo po profilaktikos gancikloviru: šioje grupėje mutacijų nustatyta dviejuose iš 103 (1,9 %) tirtų bandinių.

Iš 245 pacientų, pagal randomizaciją vartojusių valganciklovirą, ištirti 50 pacientų bandiniai įtarus CMV ligą; atsparumo mutacijų nenustatyta. Iš 127 pacientų, pagal randomizaciją vartojusių ganciklovirą, ištirti 29 pacientų bandiniai įtarus CMV ligą; dviejuose bandiniuose nustatyta mutacijų, taigi atsparumo dažnumas – 6,9 %.

Pratęstos profilaktikos nuo 100 iki 200 dienų po transplantacijos tyrimas
Buvo atlikta genotipinė analizė, naudojant UL54 ir UL97 genus, išskirtus iš virusų, ekstrahuotų iš 72 pacientų, kurie atitiko atsparumo analizių kriterijus: tai pacientai, kurie turėjo teigiamą viremiją (> 600 kopijų/ml) baigus profilaktiką ir (arba) pacientai, kuriems patvirtinta CMV liga iki 12 mėnesio (52 savaičių) po transplantacijos. Trys pacientai turėjo žinomą atsparumo ganciklovirui mutaciją.

Vaikų populiacija

CMV sukelto retinito gydymas
Europos vaistų agentūra atleido nuo įpareigojimo pateikti Valcyte tyrimų su visais vaikų populiacijos pogrupiais duomenis apie CMV infekcijos gydymą pacientams, kurių imuninė sistema yra susilpnėjusi (vartojimo vaikams informacija pateikiama 4.2 skyriuje).

CMV sukeltos ligos profilaktika po transplantacijos
II fazės farmakokinetikos ir saugumo klinikiniame tyrime, kuriame dalyvavusiems vaikams (nuo 4 mėnesių iki 16 metų amžiaus, n = 63) su persodintu solidiniu organu vartojant valganciklovirą vieną kartą per parą iki 100 dienų pagal dozavimo vaikams algoritmą (žr. 4.2 skyrių), susidarė panaši ekspozicija, kaip ir suaugusiųjų organizme (žr. 5.2 skyrių). Stebėsena po gydymo truko 12 savaičių. CMV D/R serologinė būklė prieš pradedant tyrimą buvo: 40 % atvejų D+/R-, 38 % - D+/R+, 19 % - D-/R+ ir 3 % - D-/R-. CMV virusas buvo nustatytas 7 pacientams. Stebėtos nepageidaujamos reakcijos į vaistą buvo panašios kilmės, kaip ir suaugusiems pacientams (žr. 4.8 skyrių). 

IV fazės toleravimo klinikinio tyrimo su persodintą inkstą turinčiais vaikais (nuo 1 iki 16 metų amžiaus, n = 57), vartojusiais valgancikloviro vieną kartą per parą dozę ne ilgiau kaip 200 dienų pagal dozavimo algoritmą (žr. 4.2 skyrių), metu CMV infekcijos dažnis buvo mažas. Stebėsena po gydymo truko 24 savaites. CMV D/R serologinė būklė prieš pradedant tyrimą buvo tokia: D+ / R+ - 45 %, D+ / R- - 39 %, D- / R+ - 7 %, D- / R- - 7 %, o ND / R+ - 2 % visų atvejų. CMV viremija buvo nustatyta 3 pacientams, o vienam pacientui CMV sindromas buvo įtartas, tačiau nepatvirtintas CMV PGR centrinėje laboratorijoje. Pastebėtos nepageidaujamos reakcijos buvo panašios prigimties, kaip ir suaugusiems pacientams (žr. 4.8 skyrių).

Šie duomenys pagrindžia veiksmingumo suaugusiesiems duomenų ekstrapoliaciją vaikams ir pateikia rekomendacijas dėl dozavimo vaikams.

I fazės farmakokinetikos ir saugumo klinikiniame tyrime dalyvavusių pacientų (nuo 3 savaičių iki 125 parų amžiaus, n = 14), turinčių persodintą širdį, kurie 2 dienas iš eilės gavo vienkartinę valgancikloviro paros dozę pagal dozavimo vaikams algoritmą (žr. 4.2 skyrių), organizme susidarė panaši ekspozicija, kaip ir suaugusių pacientų organizme (žr. 5.2 skyrių). Saugumo pobūdis atitiko kitų klinikinių tyrimų su vaikais ir suaugusiaisiais metu nustatytą saugumo pobūdį, nors pacientų skaičius ir ekspozicija valgancikloviru šio klinikinio tyrimo metu buvo riboti.

Įgimta CMV infekcija
Gancikloviro ir (arba) valgancikloviro veiksmingumas ir saugumas buvo tirtas dviejų klinikinių tyrimų su naujagimiais ir kūdikiais, sirgusiais įgimta simptomine CMV infekcija, metu.

Pirmojo tyrimo metu vienkartinės valgancikloviro dozės (14-16-20 mg/kg dozių) farmakokinetika ir saugumas buvo tirtas su 24 naujagimiais (nuo 8 iki 34 parų amžiaus), sirgusiais simptomine įgimta CMV liga (žr. 5.2 skyrių). Antivirusinis gydymas naujagimiams buvo taikytas 6 savaites, o 19 iš 24 pacientų 4 savaites buvo taikytas gydymas geriamuoju valgancikloviru, o likusias 2 savaites jie buvo gydyti gancikloviru į veną. Kitiems 5 pacientams beveik visą tyrimo laiką buvo taikytas gydymas gancikloviru į veną. Antrojo tyrimo metu buvo palygintas šešių savaičių trukmės gydymo valgancikloviru veiksmingumas ir saugumas su gydymu šešis mėnesius 109 naujagimiams ir kūdikiams nuo 2 iki 30 parų amžiaus, sirgusiems įgimta simptomine CMV liga. Visi kūdikiai 6 savaites vartojo geriamojo valgancikloviro 16 mg/kg dozes du kartus per parą. Norint užbaigti 6 mėnesių trukmės gydymo kursą, po 6 gydymo savaičių šiems kūdikiams atsitiktine tvarka santykiu 1:1 buvo paskirta arba tęsti gydymą tokia pačia valganicikloviro doze, arba vartoti priderintą placebą.

Pagal tirtąją indikaciją šiuo metu skirti valganciklovirą nerekomenduojama. Išvadų apie valgancikloviro saugumą ir veiksmingumą padarymui minėtų tyrimų sandara ir gauti rezultatai buvo pernelyg riboti.

5.2	Farmakokinetinės savybės

Farmakokinetinės valgancikloviro savybės nustatytos tiriant pacientus, kuriems buvo teigiamos ŽIV ir CMV serologinės reakcijos, AIDS ir CMV retinitu sergančius pacientus, taip pat pacientus, kuriems persodinti solidiniai organai.

Gancikloviro AUC buvo proporcinga valgancikloviro dozei (nuo 450 iki 2625 mg) tik jei vaistas vartojamas su maistu.

Absorbcija
Valgancikloviras yra gancikloviro pirmtakas. Jis gerai absorbuojasi iš virškinimo trakto ir žarnų sienelėse bei kepenyse greitai ir gausiai metabolizuojamas į ganciklovirą. Į organizmą valgancikloviro patenka nedaug ir trumpam  laikui. Gancikloviro biologinis pasisavinimas iš geriamojo valgancikloviro pagal visų pacientų grupių tyrimo rezultatus yra apie 60 %; organizmo ekspozicija ganciklovirui būna panaši kaip ir jo suleidus į veną (žr. toliau). Palyginkite – išgėrus 1000 mg gancikloviro (kapsulių) jo biologinis pasisavinimas yra 6–8 %.

Valgancikloviras pacientų, kurių ŽIV teigiamos ir CMV teigiamos serologinės reakcijos, organizme
Bendroji pacientų, kurių ŽIV teigiamos ir CMV teigiamos serologinės reakcijos, organizmo ekspozicija ganciklovirui ir valganciklovirui po vienos savaitės gydymo (dukart per parą):


	Rodikliai
	Gancikloviras
(5 mg/kg į veną)
n = 18
	Geriamasis valgancikloviras
(900 mg)
n = 25

	
	
	Gancikloviras
	Valgancikloviras

	AUC (0–12 val.) (g.h/ml)
	28,6  9,0
	32,8  10,1
	0,37  0,22

	Cmax (g/ml)
	10,4  4,9
	6,7  2,1
	0,18  0,06



Nustatyta, kad gancikloviro veiksmingumas atitolinant CMV retinito progresavimo laiką koreliuoja su bendrąja ekspozicija (AUC).

Valgancikloviras po solidinių organų transplantacijos 
Po solidinių organų persodinimo pacientų organizmo bendroji ekspozicija geriamiesiems ganciklovirui ir valganciklovirui (nusistovėjus koncentracijai):

	Rodikliai
	Gancikloviras
(1000 mg triskart per parą)
n = 82
	Valgancikloviras (900 mg kartą per parą)
n = 161

	
	
	Gancikloviras

	AUC (0 – 24 val.) (g.h/ml)
	28,0  10,9
	46,3  15,2

	Cmax (g/ml)
	1,4  0,5
	5,3  1,5



Širdies, inkstų ir kepenų transplantatų recipientų, gydytų valgancikloviru atsižvelgiant į inkstų veiklos nepakankamumą, organizmo bendroji ekspozicija ganciklovirui buvo panaši.

Maisto poveikis
Vartojant rekomenduojamąją valgancikloviro 900 mg dozę su maistu vidutinės gancikloviro AUC ir Cmax reikšmės buvo didesnės, negu vartojant vaistą prieš valgį (atitinkamai apie 30 % ir 14 %). Kai Valcyte vartojamas su maistu, mažesni ir ekspozicijos ganciklovirui individualūs svyravimai. Atliekant klinikinius tyrimus Valcyte buvo vartojamas tik su maistu. Tokia yra ir Valcyte vartojimo rekomendacija (žr. 4.2 skyrių).

Pasiskirstymas
Kadangi valgancikloviras greitai virsta gancikloviru, valgancikloviro jungimasis su baltymais netirtas. Į veną leidžiamo gancikloviro pasiskirstymo tūris (Vd) esant jo pusiausvyrinei koncentracijai yra 0,680  0,161 l/kg (n = 114). Gancikloviro suleidus į veną, jo pasiskirstymo tūris koreliuoja su kūno mase, nusistovėjus pusiausvyrai pasiskirstymo tūris svyruoja nuo 0,54 iki 0,87 l/kg. Gancikloviras prasiskverbia į smegenų skystį. Kai gancikloviro koncentracija nuo 0,5 iki 51 mkg/ml, susijungusio su plazmos baltymais jo būna nuo 1 % iki 2 %.

Biotransformacija
Valgancikloviras greitai ir gausiai metabolizuojamas į ganciklovirą; kitokių metabolitų nenustatyta. Pats gancikloviras metabolizuojamas nereikšmingai.

Eliminacija
Išgertas valgancikloviras greitai hidrolizuojamas ir tampa gancikloviru. Gancikloviras iš sisteminės kraujotakos yra šalinamas glomerulų filtracijos ir aktyvios sekrecijos kanalėliuose būdais. Pacientų, kurių inkstų veikla normali, šlapime per 24 valandas buvo aptikta daugiau kaip 90 % nemetabolizuoto į veną suleisto gancikloviro. Pacientų, kurių inkstų veikla normali, organizme gancikloviro po didžiausios koncentracija plazmoje pavartojus valgancikloviro mažėja, pusinio gyvavimo laikui kintant nuo 0,4 valandos iki 2,0 valandų.

Farmakokinetika ypatingomis klinikinėmis aplinkybėmis
Vaikų populiacija
II fazės farmakokinetikos ir saugumo klinikiniame tyrime dalyvavę vaikai (nuo 4 mėnesių iki 16 metų amžiaus, n = 63) su persodintu solidiniu organu valganciklovirą vartojo vieną kartą per parą iki 100 dienų. Farmakokinetikos parametrai pagal organo tipą ir amžiaus grupes buvo panašūs ir palygintini su suaugusių tiriamųjų. Populiacijos farmakokinetikos modeliavimas rodo, kad biologinis prieinamumas buvo maždaug 60 %. Tiek kūno paviršiaus plotas, tiek inkstų veikla turėjo teigiamą poveikį klirensui.

I fazės farmakokinetikos ir saugumo klinikiniame tyrime dalyvavę vaikai (nuo 3 savaičių iki 125 parų amžiaus, n = 14), turintys persodintą širdį, valganciklovirą vartojo dvi tyrimo dienas vieną kartą per parą. Remiantis populiacijos farmakokinetika apskaičiuota, kad vidutinis biologinis prieinamumas buvo 64 %.

Šių dviejų klinikinių tyrimų ir suaugusiųjų populiacijos farmakokinetikos duomenų palyginimas rodo, kad visose amžiaus grupėse, įskaitant suaugusiuosius, AUC0-24h intervalai buvo labai panašūs. Vidutinės AUC0‑24h ir Cmax vertės taip pat buvo panašios visose jaunesnių nei 12 metų amžiaus vaikų amžiaus grupėse, nors per visas vaikų amžiaus grupes buvo vidutinių AUC0-24h ir Cmax verčių mažėjimo tendencija, kuri, pasirodė, koreliuoja su amžiaus didėjimu. Ši tendencija buvo dar akivaizdesnė klirenso ir pusinio gyvavimo laiko (t1/2) vidurkiams, tačiau to galima tikėtis, nes klirensas priklauso nuo kūno masės, ūgio ir inkstų veikos pokyčių, susijusių su pacientų augimu, kaip nurodo populiacijos farmakokinetikos modeliavimas.

Pagal šiuos du klinikinius tyrimus modeliavimu apytikriai apskaičiuotas gancikloviro AUC0-24h intervalas, taip pat AUC0-24h, Cmax, Kl ir t ½ vidurkiai,ir standartiniai nuokrypiai, atitinkamose vaikų amžiaus grupėse, lyginant su suaugusiųjų duomenimis, yra apibendrinti žemiau pateiktoje lentelėje:

	FK parametras
	Suaugusieji*
	Vaikai

	
	≥ 18 metų
(n = 160)
	< 4 mėnesiai
(n = 14)
	4 mėn - ≤ 2 metai
(n = 17)
	> 2 - < 12 metų
(n = 21)
	≥ 12 metų – 16 metų
(n = 25)

	AUC0-24h (mkg.h/ml)
	46,3  15,2
	68,1 ± 19,8
	64,3 ± 29,2
	59,2 ± 15,1
	50,3 ± 15,0

	AUC0-24h intervalas
	15,4 – 116,1
	34 - 124
	34 - 152
	36 - 108
	22 – 93

	Cmax (mkg/ml)
	5,3  1,5
	10,5 ± 3,36
	10,3 ± 3,3
	9,4 ± 2,7
	8,0 ± 2,4

	Klirensas (l/val)
	12,7 ± 4,5
	1,25 ± 0,473
	2,5 ± 2,4
	4,5 ± 2,9
	6,4 ± 2,9

	t1/2 (val.)
	6,5 ± 1,4
	1,97 ± 0,185
	3,1 ±1,4
	4,1 ± 1,3
	5,5 ± 1,1


* paimta iš klinikinio tyrimo PV 16000 ataskaitos

Valcyte dozavimas vieną kartą per parą abiejų aukščiau aprašytų klinikinių tyrimų metu buvo pagrįstas kūno paviršiaus ploto (KPP) ir kreatinino klirenso (KK) rodmenimis, gautais pagal modifikuotą Schwartz’o formulę, ir buvo apskaičiuotas naudojant 4.2 skyriuje pateiktą dozavimo algoritmą.

Be to, gancikloviro farmakokinetika vartojant valgancikloviro buvo vertinta dviejų klinikinių tyrimų su naujagimiais ir kūdikiais, sirgusiais įgimta simptomine CMV infekcija, metu. Pirmojo tyrimo metu 24 simptomine įgimta CMV liga sirgusiems nuo 8 iki 34 parų amžiaus naujagimiams buvo švirkščiamos 6 mg/kg gancikloviro dozės į veną du kartus per parą. Po to pacientai buvo gydyti geriamuoju valgancikloviru, kuomet valgancikloviro miltelių geriamajam tirpalui dozė buvo nuo 14 mg/kg iki 20 mg/kg du kartus per parą, o bendroji gydymo trukmė buvo 6 savaitės. 16 mg/kg du kartus per parą valgancikloviro miltelių geriamajam tirpalui dozė naujagimiams salygojo tokią pačią ekspoziciją gancikloviru, kaip ir 6 mg/kg du kartus per parą gancikloviro dozė į veną, o taip pat pasiekė panašią ekspoziciją gancikloviru, kokia susidaro suaugusių pacientų organizme vartojant veiksmingą 5 mg/kg dozę į veną.

Antrojo klinikinio tyrimo metu 109 naujagimiai nuo 2 iki 30 parų amžiaus 6 savaites vartojo 16 mg/kg kūno masės valganciklovirą miltelių geriamajam tirpalui dozę du kartus per parą, o po to 96 iš 109 įtrauktų pacientų atsitiktine tvarka buvo paskirta 6 mėnesius toliau vartoti arba valgancikloviro, arba placebo. Vis dėlto AUC0-12h vidurkis buvo mažesnis, palyginus su vidutinėmis AUC0-12h reikšmėmis pirmajame tyrime. Žemiau pateiktoje lentelėje pateikti AUC, Cmax, ir t ½ vidurkiai ir jų standartiniai nuokrypiai, lyginant su suaugusių pacientų duomenimis.

	FK parametras
	Suaugusieji
	Vaikai (naujagimiai ir kūdikiai)

	
	5 mg/kg GAN
Vienkartinė dozė
(n = 8)
	6 mg/kg GAN
du kartus per parą
(n = 19)
	16 mg/kg VAL
du kartus per parą
(n = 19)
	16 mg/kg VAL
du kartus per parą
(n = 100)

	AUC0-∞ (mg.val/l)
	25,4 ± 4,32
	-
	-
	-

	AUC12h (mg.val/l)
	-
	38,2 ± 42,7
	30,1 ± 15,1
	20,85 ± 5,40

	Cmax (mkg/ml)
	9,03 ± 1,26
	12,9 ± 21,5
	5,44 ± 4,0
	-

	t1/2 (val)
	3,32 ± 0,47
	2,52 ± 0,55
	2,98 ± 1,26
	2,98 ± 1,12


GAN = Gancikloviras, vartotas į veną. VAL = Valgancikloviras, geriamasis.

Išvadoms apie veiksmingumą arba dozavimo rekomendacijoms įgimta CMV infekcija sergantiems vaikams pateikti šių duomenų yra per mažai.

Senyvi pacientai
Valgancikloviro ar gancikloviro farmakokinetikos tyrimų su vyresniais kaip 65 metų suaugusiaisiais neatlikta (žr. 4.2 skyrių).

Pacientams, kurių inkstų funkcija sutrikusi
Gancikloviro, susidariusio iš vienos išgertos 900 mg valgancikloviro dozės, farmakokinetika buvo vertinta su 24 savanoriais, kurių tik inkstų veikla buvo sutrikusi.

Gancikloviro, susidariusio iš vienos išgertos 900 mg Valcyte tablečių dozės, farmakokinetikos parametrai pacientų, sergančių įvairaus laipsnio inkstų veiklos sutrikimu.

	Apytikriai apskaičiuotas kreatinino klirensas (ml/min)
	N
	Menamasis klirensas (mL/min) 
Vidurkis SN
	AUCpask (mkg∙val/mm) Vidurkis SN
	Pusinis gyvavimo laikas (valandomis) Vidurkis SN

	51 - 70
	6 
	249 99
	49,5 22,4
	4,85 1,4

	21 – 50
	6 
	136 64
	91,9 43,9
	10,2 4,4

	11 - 20
	6 
	45 11
	223 46 
	21,8 5,2

	10
	6 
	12,8 8
	366  66
	67,5 34



Silpnėjant inkstų veiklai mažėja iš valgancikloviro susidarančio gancikloviro klirensas ir atitinkamai ilgėja galutinis pusinės eliminacijos laikas. Todėl pacientams, kurių inkstų veikla sutrikusi, dozavimą reikia koreguoti (žr. 4.2 ir 4.4 skyrius).

Pacientams, kuriems atliekamos hemodializės
Pacientams, kuriems atliekamos hemodializės, Valcyte 450 mg plėvele dengtų tablečių dozavimo rekomendacijų pateikti negalima, nes viena šio vaisto dozė jiems būtų mažesnė už 450 mg. Taigi šiems pacientams Valcyte plėvele dengtų tablečių vartoti negalima (žr. 4.2 ir 4.4 skyrius).

Stabilios būklės pacientai po kepenų transplantacijos
Iš valgancikloviro susidariusio gancikloviro farmakokinetika pacientų, kurių būklė po kepenų persodinimo operacijos buvo stabili, organizme buvo tirta vieno atviro 4 dalių kryžminio klinikinio tyrimo metu (N = 28). Išgėrus vienkartinę 900 mg valgancikloviro dozę po valgio, iš valgancikloviro susidariusio gancikloviro biologinis prieinamumas buvo maždaug 60 %. Gancikloviro AUC0-24h buvo panaši į susidariusią į veną suleidus 5 mg / kg gancikloviro dozę pacientams po kepenų persodinimo operacijos.

Pacientams, kurių kepenų funkcija sutrikusi
Pacientų, kurių kepenų veikla sutrikusi, gydymo Valcyte plėvele dengtomis tabletėmis saugumas ir veiksmingumas netirtas. Dėl kepenų nepakankamumo gancikloviro farmakokinetika neturėtų kisti, nes vaistas pašalinamas per inkstus, todėl atskirų rekomendacijų šiems pacientams nėra.

Cistine fibroze sergantys pacientai
I fazės farmakokinetikos klinikinio tyrimo metu 31 persodintus plaučius turinčiam ir cistine fibroze (CF) sirgusiam arba ja nesirgusiam pacientui (16 CF sirgusių ir 15 CF nesirgusių tiriamųjų) buvo taikyta profilaktika po transplantacijos Valcyte 900 mg doze per parą. Šis tyrimas parodė, kad cistinė fibrozė bendrajai vidutinei sisteminei ekspozicijai gancikloviru persodintus plaučius turinčių pacientų organizme statistiškai reikšmingos įtakos neturėjo. Ekspozicija gancikloviru persodintus plaučius turinčių pacientų organizme buvo panaši į tą, kuri, kaip buvo įrodyta, yra veiksminga CMV sukeltos ligos profilaktikai kitokį persodintą solidinį organą turintiems pacientams.

5.3	Ikiklinikinių saugumo tyrimų duomenys

Valgancikloviras yra gancikloviro pirmtakas, todėl tai, kas žinoma apie gancikloviro poveikį, tinka ir valganciklovirui. Ikiklinikinių saugumo tyrimų metu valgancikloviro toksinis poveikis buvo toks pat, kaip ir gancikloviro, ir pasireikšdavo, kai ekspozicija gancikloviru buvo tokia pat ar mažesnė, kaip ir žmogui skiriant indukcinę dozę.

Minėti radiniai buvo toksinis poveikis gonadoms (sėklidžių ląstelių netekimas) ir toksinis poveikis inkstams (uremija, ląstelių degeneracija), kurie buvo negrįžtami, bei toksinis poveikis kaulų čiulpams (anemija, neutropenija, limfocitopenija) ir toksinis poveikis virškinimo traktui (gleivinės ląstelių nekrozė), kurie buvo grįžtami.

Gancikloviras pasižymi mutageniniu poveikiu pelių limfomos ląstelėms bei klastogeniniu poveikiu žinduolių ląstelėms. Gancikloviro kancerogeninio poveikio tyrimuose su pelėmis gauti rezultatai yra tokie patys. Gancikloviras laikomas potencialiu kancerogenu.

Vėliau atlikti tyrimai įrodė, kad gancikloviras yra teratogeniškas, embriotoksiškas, slopina spermatogenezę (t. y., sutrikdo vyrų vaisingumą) ir moterų vaisingumą.

Tyrimų su gyvūnais duomenys rodo, kad gancikloviras patenka į žindančių žiurkių pieną.


6.	FARMACINĖ INFORMACIJA

6.1	Pagalbinių medžiagų sąrašas

Tabletės šerdis
Povidonas K30
Krospovidonas
Mikrokristalinė celiuliozė
Stearino rūgštis

Tabletės plėvelė: Rožinis Opadry 15B24005, kurio sudėtis:
Hipromeliozė
Titano dioksidas (E171)
Makrogolis 400
Raudonasis geležies oksidas (E172)
Polisorbatas 80

6.2	Nesuderinamumas

Duomenys nebūtini.

6.3	Tinkamumo laikas

3 metai.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys

Didelio tankio polietileno (DTDPE) buteliukas su medvilnės įdėklu, užsuktas vaikų sunkiai atidaromu polipropileno dangteliu.

Pakuotės dydis: viename buteliuke yra 60 tablečių.

6.6	Specialūs reikalavimai atliekoms tvarkyti

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS

[bookmark: OLE_LINK3][bookmark: OLE_LINK4]UAB „Roche Lietuva“
J. Jasinskio g. 16b
LT-01112 Vilnius
Lietuva


8.	REGISTRACIJOS PAŽYMĖJIMO NUMERIS

LT/1/05/0386/001


9.	REGISTRAVIMO / PERREGISTRAVIMO DATA

Registravimo data 2006 m. kovo 9 d.
Paskutinio perregistravimo data 2013 m. gruodžio 27 d.


10.	TEKSTO PERŽIŪROS DATA

2018 m. rugpjūčio 6 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/ 


























II PRIEDAS

REGISTRACIJOS SĄLYGOS

A. GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B. TIEKIMO IR VARTOJIMO SĄLYGOS AR APRIBOJIMAI


A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Roche Pharma AG
Emil-Barell-Strasse 1
D-79639 Grenzach-Wyhlen
Vokietija

Prestige Promotion Verkaufsfoerderung & Werbeservice GmbH
Lindigstrasse 6
63801 Kleinostheim
Vokietija

Prestige Promotion Verkaufsfoerderung & Werbeservice GmbH
Borsigstrasse 2
63755 Alzenau
Vokietija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B. 	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas


























III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS

INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Valcyte 450 mg plėvele dengtos tabletės
Valganciclovirum


2.	VEIKLIOJI MEDŽIAGA IR JOS KIEKIS

Kiekvienoje plėvele dengtoje tabletėje yra 450 mg valgancikloviro (hidrochlorido pavidalu).


3.	PAGALBINIŲ MEDŽIAGŲ SĄRAŠAS

Pagalbinės medžiagos yra nurodytos pakuotės lapelyje.

4.	FARMACINĖ FORMA IR KIEKIS PAKUOTĖJE

60 plėvele dengtų tablečių


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

Tinka iki {mm/MMMM}


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

UAB „Roche Lietuva“
J. Jasinskio g. 16b, LT-01112 Vilnius
Lietuva


12.	REGISTRACIJOS PAŽYMĖJIMO NUMERIS

LT/1/05/0386/001


13.	SERIJOS NUMERIS

Serija 


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

valcyte 450 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC: {numeris}
SN: {numeris}
NN: {numeris}


MINIMALI INFORMACIJA ANT MAŽŲ VIDINIŲ PAKUOČIŲ

BUTELIUKO ETIKETĖ


1.	VAISTINIO PREPARATO PAVADINIMAS IR VARTOJIMO BŪDAS

Valcyte 450 mg plėvele dengtos tabletės
Valganciclovirum
Vartoti per burną


2.	VARTOJIMO METODAS


3.	TINKAMUMO LAIKAS

Tinka iki {mm/MMMM}


4.	SERIJOS NUMERIS

Serija


5.	KIEKIS (MASĖ, TŪRIS ARBA VIENETAI)

60 plėvele dengtų tablečių


	6.	KITA




























B. PAKUOTĖS LAPELIS

Pakuotės lapelis: informacija vartotojui

Valcyte 450 mg plėvele dengtos tabletės
valgancikloviras


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1. Kas yra Valcyte ir kam jis vartojamas
1. Kas žinotina prieš vartojant Valcyte
1. Kaip vartoti Valcyte
1. Galimas šalutinis poveikis
1. Kaip laikyti Valcyte 
1. Pakuotės turinys ir kita informacija


1.	Kas yra Valcyte ir kam jis vartojamas

Valcyte priklauso grupei vaistų, tiesiogiai neleidžiančių daugintis virusams. Veiklioji tablečių medžiaga valgancikloviras organizme greitai virsta gancikloviru. Pastarasis trukdo virusams, vadinamiems citomegalovirusais (CMV), daugintis ir patekti į sveikas ląsteles. Asmenims, kurių imuninė sistema susilpnėjusi, CMV gali sukelti organų infekciją. Tai gali būti pavojinga gyvybei.

Valcyte vartojamas:
· suaugusiųjų pacientų, sergančių įgytu imunodeficito sindromu (AIDS), akių tinklainės CMV infekcijai gydyti. Akių tinklainės CMV infekcija gali trikdyti regėjimą ir net sukelti aklumą,
· CMV infekcijos profilaktikai suaugusiesiems ir vaikams, kurie nėra apsikrėtę CMV, jeigu jiems persodinamas CMV apsikrėtusio asmens organas.


1. Kas žinotina prieš vartojant Valcyte

Valcyte vartoti negalima:
· -	jeigu yra alergija valganciklovirui, ganciklovirui arba bet kuriai pagalbinei šio vaisto medžiagai (jos išvardytos 6 skyriuje);jeigu žindote kūdikį.

Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti Valcyte
· jeigu yra alergija aciklovirui, penciklovirui, valaciklovirui ar famciklovirui. Šiais vaistais gydomos kitos virusinės infekcijos;

Vartojant Valcyte, specialių atsargumo priemonių reikia:
· jeigu yra mažas leukocitų, eritrocitų arba trombocitų (mažų ląstelių, padedančių krešėti kraujui) skaičius. Prieš pradedant vartoti Valcyte, gydytojas ištirs Jūsų kraują ir dar daugiau tyrimų bus daroma, kol vartosite šį vaistą;
· jeigu Jums taikoma radioterapija ar hemodializė;
· jeigu sergate inkstų liga. Jūsų gydytojas gali Jums paskirti mažesnę vaisto dozę ir dažnai tirti Jūsų kraują gydymo metu;
· jeigu vartojate gancikloviro kapsules, o gydytojas nori toliau Jus gydyti Valcyte tabletėmis. Svarbu, kad nevartotumėte daugiau tablečių, negu paskirta gydytojo, nes gali kilti perdozavimo pavojus.

Kiti vaistai ir Valcyte
Jeigu vartojate ar neseniai vartojote kitų vaistų (įskaitant įsigytus be recepto) arba dėl to nesate tikri, apie tai pasakykite gydytojui arba vaistininkui.

Jeigu kartu su Valcyte vartojate kitus vaistus, toks derinys gali paveikti į kraujo apytaką patenkančio vaisto kiekį arba gali sukelti kenksmingą poveikį. Pasakykite gydytojui, jeigu jau vartojate šiuos vaistus:
· imipenemą-cilastatiną (antibiotiką). Vartojant jį kartu su Valcyte, gali kilti traukuliai;
· zidovudiną, didanoziną, lamivudiną, stavudiną, tenofovirą, abakavirą, emtricitabiną ar panašius vaistus, vartojamus gydyti AIDS;
· adefovirą arba bet kurį kitą vaistą, vartojamą hepatitui B gydyti;
· probenecidą (vaistą podagrai gydyti). Vartojant probenecidą ir Valcyte tuo pačiu metu, gali padidėti gancikloviro koncentracija kraujyje;
· mikofenolato mofetilą, ciklosporiną ar takrolimuzą (vartojamą po organų persodinimo);
· vinkristiną, vinblastiną, doksorubiciną, hidroksiurea ar panašius vaistus vėžiui gydyti;
· trimetoprimą, trimetroprimo ir sulfonamidų derinius, dapsoną, (antibiotikus);
· pentamidiną (vaistą parazitų sukeltoms ligoms ar plaučių infekcinėms ligoms gydyti);
· flucitoziną ar amfotericiną B (priešgrybelinius vaistus).

Valcyte vartojimas su maistu ir gėrimais
Valcyte reikia vartoti valgant. Jeigu dėl kurių nors priežasčių negalite valgyti, vis tiek įprastu laiku turite vartoti reikiamą Valcyte dozę.

Nėštumas, žindymo laikotarpis ir vaisingumas
Jeigu esate nėščia, nevartokite Valcyte, nebent gydytojas rekomenduoja vartoti. Jei esate nėščia arba ketinate pastoti, pasakykite apie tai gydytojui. Valcyte vartojimas nėštumo metu gali pakenkti negimusiam kūdikiui.

Žindant kūdikį Valcyte vartoti negalima. Jeigu gydytojas nori pradėti Jus gydyti Valcyte, turite nutraukti kūdikio žindymą prieš pradėdama vartoti šias tabletes.

Vartodamos Valcyte ir dar 30 dienų po gydymo pabaigos, vaisingo amžiaus moterys turi imtis veiksmingų kontracepcijos priemonių.

Vyrai, kurių partnerės gali pastoti, turi naudotis prezervatyvais, kol vartoja Valcyte ir 90 parų po gydymo pabaigos.

Vairavimas ir mechanizmų valdymas
Jei vartodami šį vaistą jaučiate galvos svaigimą, nuovargį, svirduliavimą ar sutrikimą, nevairuokite mašinos ir nedirbkite su mechanizmais.

Prieš vartojant bet kokį vaistą, būtina pasitarti su gydytoju arba vaistininku.


3.	Kaip vartoti Valcyte

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.
Su tabletėmis reikia elgtis atsargiai, jų negalima laužyti ar trinti. Valcyte tabletės ryjamos; jei tik galima, vartokite jas su maistu. Jei netyčia palietėte sutrintą tabletę, kruopščiai nusiplaukite rankas muilu ir vandeniu. Jei tablečių trupinėlių pateko į akis, rūpestingai išplaukite jas steriliu vandeniu, o jeigu jo neturite, – paprastu švariu vandeniu.

Kad vaisto nebūtų perdozuota, tablečių vartokite tiksliai tiek, kiek nurodė gydytojas.

Valcyte tabletes reikia vartoti su maistu, jei tik tai įmanoma – žiūrėkite 2 skyrių.

Suaugusiesiems

CMV ligos profilaktika pacientams po transplantacijos
Pradėkite vartoti tabletes per pirmąsias 10 parų po transplantacijos. Įprastinė dozė yra dvi tabletės KARTĄ per parą. Vartokite šią dozę iki 100 parų po transplantacijos. Jeigu Jums persodintas inkstas, gydytojas gali patarti vartoti šias tabletes 200 dienų.

AIDS sergančių pacientų aktyvaus CMV retinito gydymas
Įprastinė Valcyte dozė yra dvi tabletės DU KARTUS per parą 21 parą (tris savaites). Nevartokite ilgiau negu 21 parą, jei gydytojas nenurodė, nes tai gali padidinti šalutinio poveikio pavojų.

Ilgesnis gydymas, kad nepasikartotų AIDS sergančių pacientų aktyvus CMV retinitas (palaikomasis gydymas)
Įprastinė dozė yra 2 tabletės KARTĄ per parą. Stenkitės vartoti tabletes kasdien tuo pačiu laiku. Gydytojas pasakys, kaip ilgai vartoti Valcyte. Jei tebegydant šia doze retinitas blogėja, gydytojas gali nurodyti pakartoti indukcinį gydymą (kaip pirmiau) arba nutarti skirti kitus vaistus CMV infekcijai gydyti.

Senyvi pacientai
Valcyte senyviems pacientams netirtas.

Pacientams, kurių inkstų veikla sutrikusi
Jei inkstų veikla pablogėjusi, gydytojas gali patarti kasdien vartoti mažiau tablečių arba vartoti tabletes tik kai kuriomis savaitės dienomis. Labai svarbu vartoti tik tiek tablečių, kiek gydytojas paskyrė.

Pacientams, kurių kepenų veikla sutrikusi
Valcyte pacientams, kurių sutrikusi kepenų veikla, netirtas.

Vartojimas vaikams ir paaugliams

CMV sukeltos ligos profilaktika pacientams su persodintu organu
Vaikai turi pradėti vartoti šį vaistą per 10 dienų po transplantacijos operacijos. Dozė gali skirtis priklausomai nuo vaiko didumo ir turi būti geriama VIENĄ KARTĄ per parą. Remdamasis Jūsų vaiko ūgiu, kūno mase ir inkstų veikla tinkamiausią dozę nustatys gydytojas. Jūs turite toliau duoti šią dozę iki 100 dienų. Jeigu Jūsų vaikui yra persodintas inkstas, gydytojas gali patarti vartoti tokią dozę iki 200 dienų.

Valcyte plėvele dengtų tablečių negebantys nuryti vaikai gali vartoti Valcyte miltelių geriamajam tirpalui.

Ką daryti pavartojus per didelę Valcyte dozę?
Jeigu suvartojote arba manote, kad suvartojote daugiau tablečių negu reikėjo, nedelsdami kreipkitės į gydytoją arba vykite į ligoninę. Didesnės dozės negu paskirta vartojimas gali sukelti sunkių šalutinių reiškinių, ypač pakenkti kraujui arba inkstams. Dėl to gali tekti guldyti Jus į ligoninę.

Pamiršus pavartoti Valcyte
Jei užmiršote išgerti tablečių, suvartokite praleistą dozę, kai tik prisiminsite, paskui vartokite sekančią dozę įprastu laiku. Negalima vartoti dvigubos dozės norint kompensuoti praleistas tabletes.

Nustojus vartoti Valcyte
Nenustokite vartoti vaisto, jei gydytojas nenurodė.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Alerginės reakcijos
Ne daugiau kaip vienam iš 1000 žmonių gali pasireikšti staigi ir sunki alerginė reakcija (anafilaksinis šokas) į valganciklovirą. NUSTOKITE vartoti Valcyte ir vykite į artimiausios ligoninės skubios terapijos skyrių, jei pastebėsite bet kurį iš šių požymių:
–	iškilą, niežintį odos bėrimą (dilgėlinę),
–	staigų žiočių, veido, lūpų ir burnos patinimą, dėl kurio gali būti sunku ryti ar kvėpuoti,
–	staigų plaštakų, pėdų ar kulkšnių patinimą.

Sunkūs šalutiniai poveikiai
Pastebėję bet kurį iš žemiau išvardytų sunkių šalutinių poveikių, nedelsdami pasakykite savo gydytojui. Jūsų gydytojas gali nurodyti nutraukti gydymą Valcyte, o Jums gali prireikti skubios medicininės pagalbos.

Labai dažni (gali pasireikšti daugiau negu 1 iš 10 pacientų):
· mažas baltųjų kraujo kūnelių kiekis - su infekcijos požymiais, tokiais kaip gerklės skausmas, burnos gleivinės opos ar karščiavimas;
· mažas raudonųjų kraujo kūnelių kiekis - požymiai gali būti dusulys ar nuovargis, širdies plakimas ar blyški oda.
Dažni (gali pasireikšti mažiau kaip 1 iš 10 pacientų):
· kraujo užkrėtimas (sepsis) – požymiai gali būti karščiavimas, šaltkrėtis, širdies plakimai, sumišimo būklė ir neaiški kalba;
· mažas trombocitų kiekis - požymiai gali būti lengviau nei įprastai atsirandantis kraujavimas ar mėlynės, kraujas šlapime ar išmatose ar kraujavimas iš dantenų, šie kraujavimai gali būti sunkūs;
· ypač mažas kraujo ląstelių skaičius;
· pankreatitas – požymiai yra ypač stiprus į nugarą plintantis skausmas;
· traukuliai.
Nedažni (gali pasireikšti mažiau kaip 1 iš 100 pacientų):
· kaulų čiulpų nepajėgumas gaminti kraujo kūnelius;
· haliucinacijos (nesančių dalykų girdėjimas ar matymas);
· nenormalios mintys ar jausmai, ryšio su tikrove praradimas;
· inkstų veiklos nepakankamumas.

Toliau išvardyti šalutiniai reiškiniai, pasitaikę gydant pacientus valgancikloviru arba gancikloviru.

Kitas šalutinis poveikis
Pastebėję bet kurį iš žemiau išvardytų šalutinių poveikių, pasakykite savo gydytojui, vaistininkui arba slaugytojui.

Labai dažnas (gali pasireikšti daugiau negu vienam iš 10 pacientų):
· pienligė ir burnos pienligė;
· viršutinių kvėpavimo takų infekcija (pvz., sinusitas ar tonzilitas);
· apetito sumažėjimas;
· galvos skausmas;
· kosulys;
· dusulys;
· viduriavimas;
· pykinimas ar vėmimas;
· pilvo skausmas;
· egzema;
· nuovargio jutimas;
· karščiavimas.

Dažnas (gali pasireikšti mažiau kaip 1 iš 10 pacientų):
1. gripas;
1. šlapimo takų infekcija, kurios požymiai yra karščiavimas, dažnesnis šlapinimasis, skausmas šlapinantis;
1. odos ir poodinio audinio infekcija;
1. nesunki alerginė reakcija, kurios požymiai gali būti paraudusi ir niežtinti oda;
1. kūno masės mažėjimas;
1. depresijos, nerimo ar sumišimo jausmas;
1. miego sutrikimai;
1. rankų ar kojų silpnumas ar tirpimas, galintis turėti įtakos jūsų pusiausvyrai;
lytėjimo pokyčiai, dilgsėjimo, kutenimo, badymo ar deginimo jutimas;
1. skonio jutimo pokyčiai;
1. šaltkrėtis;
1. akių uždegimas (konjunktyvitas); akių skausmas ar regėjimo sutrikimai;
1. ausų skausmas;
1. žemas kraujospūdis, dėl ko galite jausti svaigulį ar alpulį;
1. rijimo sutrikimai;
1. vidurių užkietėjimas, pilvo pūtimas, nevirškinimas, pilvo skausmas, pilvo patinimas;
1. burnos opos;
1. kepenų ar inkstų veiklą atspindinčių laboratorinių tyrimų rodmenų pokyčiai;
1. naktinis prakaitavimas;
1. niežulys, išbėrimas;
1. plaukų slinkimas;
1. nugaros skausmas, raumenų ar sąnarių skausmas, raumenų spazmai;
1. svaigulys, silpnumas ar bendrai bloga savijauta.

Nedažnas (gali pasireikšti mažiau kaip 1 iš 100 pacientų):
1. sujaudinimo jutimas;
1. purtymas ar drebėjimas (tremoras);
1. kurtumas;
1. netolygus širdies plakimas;
1. dilgėlinė, odos sausmė;
1. kraujas šlapime;
1. vyrų nevaisingumas – žiūrėkite poskyrį „Nėštumas, žindymo laikotarpis ir vaisingumas“;
1. krūtinės skausmas.

Vidinio akies sluoksnio atsilupimas (tinklainės atšoka) įvyko tik AIDS segantiems pacientams, Valcyte gydytiems nuo CMV infekcijos.

Kitas šalutinis poveikis, kuris gali pasireikšti vaikams ir paaugliams

Vaikams ir paaugliams pastebėti šalutiniai poveikiai yra panašūs į pastebėtus suaugusiesiems.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Valcyte

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir buteliuko etiketės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistiniam preparatui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Valcyte sudėtis

· Veiklioji medžiaga yra 450 mg valgancikloviro, atitinkančio 496,3 mg valgancikloviro hidrochlorido.
· Pagalbinės tablečių medžiagos yra povidonas K30, krospovidonas, mikrokristalinė celiuliozė ir stearino rūgštis. Dengiamosios plėvelės sudėtis: hipromeliozė, titano dioksidas (E171), makrogolis 400, raudonasis geležies oksidas (E172) ir polisorbatas 80.

Valcyte išvaizda ir kiekis pakuotėje

Valcyte tabletės yra rožinės, ovalios, dengtos plėvele; vienoje jų pusėje pažymėta „VGC“, kitoje – „450“.

Supakuota buteliukuose po 60 plėvele dengtų tablečių.

Registruotojas ir gamintojas

Registruotojas
UAB „Roche Lietuva“
J. Jasinskio g. 16b 
LT-01112 Vilnius
Lietuva 

Gamintojas 
Roche Pharma AG
Emil-Barell-Strasse 1
D-79639 Grenzach-Wyhlen
Vokietija

Prestige Promotion Verkaufsfoerderung & Werbeservice GmbH
Lindigstrasse 6
63801 Kleinostheim
Vokietija

Prestige Promotion Verkaufsfoerderung & Werbeservice GmbH
Borsigstrasse 2
63755 Alzenau
Vokietija


Jeigu apie šį vaistą norite sužinoti daugiau, kreipkitės į vietinį registruotojo atstovą 
UAB „Roche Lietuva“
J. Jasinskio g. 16B, LT-03163 Vilnius
Lietuva
Tel. + 370 5 2546799

Šis vaistas Europos Ekonominės Erdvės valstybėse narėse ir Jungtinėje Karalystėje (Šiaurės Airija) registruotas tokiais pavadinimais:

Valcyte: Austrijoje, Belgijoje, Bulgarijoje, Kroatijoje, Kipre, Čekijoje, Danijoje, Vokietijoje, Graikijoje, Vengrijoje, Airijoje, Italijoje, Latvijoje, Lichtenšteine, Lietuvoje, Liuksemburge, Nyderlanduose, Norvegijoje, Slovėnijoje, Ispanijoje,  Jungtinėje Karalystėje (Šiaurės Airija) – Valcyte.

RoValcyte: Prancūzijoje, Portugalijoje  


Šis pakuotės lapelis paskutinį kartą peržiūrėtas 2022-08-23.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

